Hallgatói fegyelmi és kártérítési szabályzat

## A HFSZ célja

* 1. A Hallgatói Fegyelmi és kártérítési Szabályzat (a továbbiakban: HFSZ) célja a HFSZ hatálya alá tartozó hallgatók fegyelmi és kártérítési felelősségének megállapítása során követendő eljárás, valamint a felek jogainak és kötelezettségeinek meghatározása.

## A HFSZ hatálya

* 1. A HFSZ hatálya finanszírozási és oktatási formától függetlenül kiterjed az egyetemen folyó valamennyi képzésen tanulmányokat folytató magyar és – a hatályos jogszabályi rendelkezések szerint – nem magyar állampolgárságú hallgatók fegyelmi és kártérítési ügyeire.
	2. A HFSZ hatálya kiterjed továbbá
		1. azokra a hallgatókra, akiknek hallgatói jogviszonya szünetel, de cselekményükkel fegyelmi vétséget vagy károkozást követtek el,
		2. azon hallgatók fegyelmi és kártérítési ügyeire, akiknek hallgatói jogviszonya az utolsó képzési időszakot követő első záróvizsga-időszak utolsó napján megszűnt, de a záróvizsgát még nem teljesítették,
		3. a gyakorlati képzés keretében elkövetett kötelességszegésre és károkozásra.
	3. Ha a hallgató a szakképzésről szóló törvény alapján a gyakorlati képzés szervezőjével hallgatói szerződést kötött, akkor a gyakorlati képzés szervezőjének illetve a hallgatónak okozott kár megtérítésére a szakképzési törvény rendelkezéseit kell alkalmazni.
	4. A Szabályzatot az egyetem kollégiumaiban is alkalmazni kell.

## Kapcsolódó dokumentumok

* 1. A HFSZ-hez kapcsolódó dokumentumok:
* a nemzeti felsőoktatásról szóló 2011. évi CCIV. törvény (a továbbiakban: Nftv.),
* a Polgári Törvénykönyvről szóló 2013. évi V. törvény (a továbbiakban: Ptk),
* A büntető törvénykönyvről szóló 2012. évi C. törvény,
* A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény.

## Fogalmak

* 1. A HFSZ értelmében:
		1. Hallgató: a 2.§ (1) és 2.§ (2) bekezdésben meghatározott személyek együttesen.
		2. Fegyelmi vétség:
* A hallgató által hallgatói jogviszonyát érintő jogszabályokban, az egyetemi szabályzatban, utasításban, egyéb dokumentumban meghatározott kötelesség vétkes és súlyos szegése.
* Fegyelmi vétség az oktatás rendje elleni vétség is, amikor a hallgató az intézményben az oktatás rendjét, az előadásokat, szemináriumokat, egyéb foglakozásokat, illetve vizsgákat súlyosan vagy ismételt módon megzavarja, illetve az oktatás rendje szempontjából jelentős, de a TVSZ-ben nem rendezett előírást, szabályt súlyosan vagy ismételten megsérti.
* Az oktatás rendje elleni vétségnek tekintendő továbbá az egyetem oktatójának vagy ügykörében eljáró más dolgozójának a hallgató által a hallgató tanulmányi és vizsgakötelezettsége szempontjából lényeges körülmény tekintetében történő megtévesztése.
* Fegyelmi vétség a hallgató olyan egyetemen kívüli magatartása is, amely a hallgatói jogállással összeegyeztethetetlen, az Egyetem jó hírnevét súlyosan sérti vagy veszélyezteti.
* A HBSZ-ben foglalt kötelező érvényű magatartási szabályok, valamint a Kollégiumi szervezeti és működési szabályzat és az egyes kollégiumok házirendjeiben foglaltak súlyos, vagy többszöri megsértése.
	+ 1. Vétkesség: vétkes az, aki nem tesz meg mindent, ami az adott helyzetben általában elvárható lett volna a jogsértés elkerülésére. A vétkesség fokozatai: szándékosság, gondatlanság.
		2. Szándékosság: szándékosan cselekszik, aki magatartásának következményeit kívánja, vagy e következményekbe belenyugszik
		3. Gondatlanság: gondatlanul cselekszik, aki előre látja a magatartásának lehetséges következményeit, de könnyelműen bízik azok elmaradásában, vagy cselekménye lehetséges következményeit azért nem látja előre, mert a tőle elvárható figyelmet vagy körültekintést elmulasztotta
		4. Kár: vagyoni kárnak minősül a felmerült kár, tehát az az érték, amellyel a károsult meglévő vagyona a károkozás következtében csökkent, a kár elhárításával összefüggésben felmerült indokolt költség, valamint az elmaradt vagyoni előny; nem vagyoni kár alatt a károsult személyiségében, testi épségében való sérülés, kár értendő
		5. Egyetemlegesség: Ha többen közösen okoznak kárt, felelősségük a károsulttal szemben egyetemleges. A károkozók a kárt egymás között magatartásuk felróhatósága arányában, ha ez nem megállapítható, közrehatásuk arányában viselik. Ha a közrehatás arányát sem lehet megállapítani, a kárt a károkozók egymás között egyenlő arányban viselik.Súlyos kötelezettségszegés: azt, hogy valamely kötelezettség megszegése lényegesnek minősül-e a fegyelmi jogkör gyakorlója dönti el.
	1. Nem tekinthető fegyelmi vétségnek az olyan kötelességszegés, amelyhez a tanulmányi és vizsgaszabályzat fűz hátrányos következményeket.

## 1. rész

## Fegyelmi felelősség

## Fegyelmi büntetések és intézkedések

## Büntetések

* 1. A hallgató fegyelmi határozatban – a 7.§-ban meghatározottakon kívül - a következő büntetésekben részesíthető:
		1. megrovás,
		2. szigorú megrovás,
		3. kedvezményes tanulmányi rendre, a párhuzamos képzésben való részvételre (párhuzamos hallgatói jogviszony), illetve az áthallgatásra (vendéghallgatói jogviszony) vonatkozó engedélyek megvonása, illetve időtartamának csökkentése,
		4. a Térítési és juttatási szabályzatban meghatározott kedvezmények és juttatások - legfeljebb hat hónap időtartamra szóló - csökkentése, illetőleg megvonása,
		5. határozott időre – legfeljebb két félévre – szóló eltiltás a tanulmányok folytatásától (eltiltás a záróvizsgától),
		6. kizárás az egyetemről,
		7. kizárás Kollégiumból, Diákotthonból.

## A fegyelmi büntetések kiszabása

* 1. Az 5.§ (1)d) pontban meghatározott büntetés időtartama az 6 hónapot nem haladhatja meg, a juttatáscsökkentés legkisebb mértéke 10% lehet. Fegyelmi büntetésként szociális támogatást nem lehet megvonni.
	2. Az 5.§ (1)e) pont szerinti tanulmányok folytatásától eltiltás büntetését kell alkalmazni közokirat-hamisítás bűncselekmény elkövetésének megállapítása esetén. Következményeire a Btk. szabályozása megfelelően irányadó.
	3. Állami ösztöndíjjal rendelkező külföldi hallgatók esetében az 5.§ (1)c), 5.§ (1)d) és 5.§ (1)e) pontjában meghatározott fegyelmi büntetés nem szabható ki.
	4. Az 5.§ (1)e) és 5.§ (1)f) pontjaiban meghatározott büntetés kiszabása együtt jár a hallgatói jogviszonnyal összefüggő juttatások, kedvezmények végleges, illetve időszakos megvonásával. Ezekben az esetekben a hallgatói jogviszony szünetel.
	5. A hallgató kizárása esetén az általa befizetett költségtérítés/önköltség nem fizethető vissza és a hallgató a kizárás évét követő 2 felvételi eljárásban nem vehet részt.
	6. A fegyelmi eljárás megindítását, illetve a fegyelmi büntetés kiszabását a hallgató tanulmányi teljesítménye nem befolyásolja. A fegyelmi büntetést úgy kell kiszabni, hogy igazodjék a cselekmény összes körülményéhez, különösen a cselekmény súlyához, a hallgató vétkességének fokához, a jogsértő magatartás ismétléséhez, sérelmet szenvedettek köréhez, a következményekhez valamint az enyhítő és súlyosbító körülményekhez.
	7. A fegyelmi büntetés tényét a hallgató törzslapjára rá kell vezetni.

## Intézkedések

## Figyelmeztetés

* 1. Fegyelmi büntetés kiszabása helyett – a fegyelmi eljárás megszüntetése mellett – figyelmeztetés alkalmazható, ha az elkövetett fegyelmi vétség az eset összes körülményeire – különösen a cselekmény indítékára és az elkövetés vagy mulasztás módjára a fegyelmi vétsége elkövetését követően tanúsított megbánására – tekintettel olyan csekély súlyú, hogy a legenyhébb fegyelmi büntetés kiszabása is szükségtelen és a figyelmeztetéstől is kellő nevelő és megelőző hatás várható.
	2. Nem lehet figyelmeztetést alkalmazni, ha az ügyben büntető vagy szabályértési eljárás indult.
	3. A figyelmeztetéssel a fegyelmi jogkör gyakorlója felhívja a hallgató figyelmét magatartásának helytelenségére, továbbá arra, hogy a jövőben tartózkodjék minden olyan cselekménytől, amely fegyelmi eljárásra adhat alapot.
	4. A figyelmeztetés nem fegyelmi büntetés. A figyelmeztetés ellen az általános szabályok szerint lehet jogorvoslattal élni.
	5. A szabályosan lefolytatott fegyelmi tárgyalást követően a fegyelmi bizottság zárt ülésen dönthet a figyelmeztetésről.
	6. A figyelmeztetés tényét a szóbeli kihirdetést követően a fegyelmi bizottság elnöke rávezeti a fegyelmi iratokra.

## A tanulmányok ideiglenes felfüggesztése

* 1. Ha ugyanabban az ügyben a hallgató ellen büntetőeljárás folyik, a fegyelmi eljárást fel kell függeszteni. Ebben az esetben a Hallgatói Fegyelmi Bizottság döntése alapján a hallgató a büntetőeljárás jogerős befejezéséig tanulmányait nem folytathatja (a továbbiakban: a tanulmányok ideiglenes felfüggesztése). Ha a hallgató ellen büntetőeljárás indult, a fegyelmi eljárásra irányadó határidőket a büntetőeljárás jogerős befejezésétől kell számítani.

## A fegyelmi eljárásban részt vevő személyek és testületek

* 1. A fegyelmi eljárásban részt vevő személyek és testületek:
		1. Hallgatói Fegyelmi Bizottság elnöke (a továbbiakban: HFB elnök), mint a fegyelmi eljárás megindítója
		2. HFB mint az elsőfokú fegyelmi jogkör gyakorlója
		3. Hallgatói Jogorvoslati Bizottság mint a másodfokú fegyelmi jogkör gyakorlója
	2. Nem vehet részt a fegyelmi eljárásban az, akitől az ügy elfogulatlan elbírálása nem várható, így különösen az:
		1. aki a megtámadott döntést hozta, vagy a döntés hozatalban részt vett,
		2. aki a fegyelmi eljárás alá vont hallgató vagy az a) pontban meghatározott személy közeli hozzátartozója vagy hozzátartozója,
		3. akitől az ügy tárgyilagos, elfogulatlan elbírálása egyéb ok miatt nem várható el
	3. A HFB tagjai az összeférhetetlenséget kötelesek az elnöknek bejelenteni. Az összeférhetetlenségről a Hallgatói Fegyelmi Bizottság zárt ülésen határoz. Az elnök összeférhetetlenségéről a rektor dönt.
	4. Az eljárás alá vont hallgató a fegyelmi eljárásban résztvevővel szembeni elfogultsági kifogását az első tárgyalás lezárásáig közölheti a HFB elnökével.
	5. A fegyelmi eljárásból való kizárásra vonatkozó rendelkezést a jegyzőkönyvvezetőre is alkalmazni kell.
	6. Az új személy kijelölése kérdésében – a tagok, a titkár esetén az elnök javaslatára – a rektor határoz.

## Hallgatói Fegyelmi Bizottság

* 1. A fegyelmi jogkört első fokon a Hallgatói Fegyelmi Bizottság gyakorolja.
	2. A Bizottság elnökét és tagjait rektor javaslatára a Szenátus választja meg. A bizottság összetétele: karonként 1 fő oktató, az érintett Campus egy Szenátus által megbízott képviselője, a hallgatói önkormányzat elnökének általános helyettese, további egy, a hallgatói önkormányzat által delegált 4 hallgató, jogtanácsos.
	3. A bizottság mellé az oktatási, képzésfejlesztési és tanulmányi ügyekért felelős rektorhelyettes jegyzőkönyvvezetőt rendel ki.
	4. [[1]](#footnote-1)[[2]](#footnote-2)A HFB akkor határozatképes, ha tagjainak legalább a fele jelen van. A Bizottság egyszerű szótöbbséggel határoz. A Bizottság működésének részletes szabályait ügyrendje tartalmazza. A HFB döntéseit az HFB elnöke kiadmányozza, a kiadmányt a HFB titkára hitelesíti, és a határozatokat véglegessé válásukkor véglegesítő záradékkal látja el.

## Képviselet

* 1. A fegyelmi eljárásban a hallgató illetve meghatalmazottja külön és együtt is eljárhat. Meghatalmazás csak írásban adható. Az meghatalmazásra egyebekben a Ptk. szabályai az irányadók.

## A fegyelmi eljárás

## A fegyelmi eljárás megindítása és az ügyintézési határidő

* 1. A fegyelmi eljárás írásbeli bejelentésre vagy hivatalos tudomásszerzés alapján indul. A fegyelmi eljárást az oktatási, képzésfejlesztési és tanulmányi ügyekért felelős rektorhelyettes írásban rendeli el.
	2. A fegyelmi eljárás megindításáról – az indok megjelölésével – a hallgatót, illetve meghatalmazottját (képviselő), a HFB elnökét és tagjait írásban kell értesíteni. A fegyelmi eljárást elrendelő értesítés tartalmazza a fegyelmi eljárás alá vont hallgató nevét, lakcímét, telefonszámát, hallgatói kódját, az évfolyam, tagozat, szak megjelölését, valamint az eljárás alapjául szolgáló cselekmény rövid leírását. Az értesítésben fel kell hívni a hallgató figyelmét arra, hogy az eljárás során meghatalmazottat vehet igénybe.
	3. Ha a hallgató több felsőoktatási intézménnyel áll hallgatói jogviszonyban, az az intézmény jogosult a fegyelmi eljárás lefolytatására, amelyhez kapcsolódó kötelességét megszegte, illetve amelynek sérelmére a cselekményt elkövette. Ilyen esetben az eljáró intézmény fegyelmi bizottsága az eljárás megindulásáról a másik intézményt értesíti.
	4. Ha hallgató kezdeményezte a fegyelmi eljárást, azt meg kell indítani, és le kell folytatni.
	5. Nincs helye a fegyelmi eljárás megindításának, ha a hallgatót az őt irányító oktató vagy más alkalmazott utasította fegyelmi vétséget megvalósító magatartás tanúsítása.
	6. Nem lehet fegyelmi eljárást indítani, ha a fegyelmi eljárás elrendelésére jogosult személy a fegyelmi vétségről már egy hónapja hivatalosan tudomást szerzett, illetőleg a fegyelmi vétség elkövetése óta 5 hónap eltelt.
	7. A fegyelmi vétség miatt a hallgató ellen foganatosított bármely eljárási cselekmény (fegyelmi eljárás elrendelése, idézés, meghallgatás stb.) az elévülést megszakítja. A megszakítás napján az elévülés újból elkezdődik.
	8. Ha a fegyelmi eljárás során bűncselekmény elkövetésének alapos gyanúja merül fel, a HFB elnöke feljelentést tehet.
	9. A fegyelmi eljárást a felfüggesztés és elnapolás a HFSZ-ben meghatározott eseteit kivéve egy hónapon belül be kell fejezni.

## A fegyelmi eljárás felfüggesztése

* 1. Ha ugyanabban az ügyben a hallgató ellen büntetőeljárás folyik, annak jogerős befejezéséig a fegyelmi eljárást fel kell függeszteni. A fegyelmi eljárás felfüggesztése az elévülést megszakítja. Legfeljebb az akadály megszűnéséig fel kell függeszteni az eljárást abban az esetben is, ha a hallgató tárgyaláson való részvétele, meghallgatása önhibáján kívüli okból nem lehetséges.

## Idézés a tárgyalásra

* 1. A tárgyalásra az eljárás alá vont hallgatót, illetve meghatalmazottját írásban kell megidézni. Szükség esetén a tárgyalásra tanú és szakértő is megidézhető.
	2. Az idézésben meg kell jelölni a fegyelmi eljárás alá vont hallgató nevét, évfolyamát, szakját, a fegyelmi tárgyalás helyét és idejét, valamint azt is, hogy a megidézett személyt milyen minőségben idézik. A megidézettek figyelmét fel kell hívni arra is, hogy személyi azonosságukat a tárgyaláson hitelt érdemlően bizonyítani kell.
	3. Az idézésben a fegyelmi eljárás alá vont hallgatót tájékoztatni kell arról, hogy jogában áll védekezését szóban vagy írásban előadni, fel kell hívni a figyelmét arra, hogy bizonyítási indítvánnyal élhet, jogi képviselő közreműködését veheti igénybe, valamint arra is, hogy sem az ő, sem a jogi képviselő távolmaradása a fegyelmi tárgyalás megtartását és a határozathozatalt nem akadályozza.
	4. Az eljárás alá vont hallgatót tájékoztatni kell továbbá arról is, hogy ha távolmaradásának menthető indokát igazolja, meghallgatására 15 napon belül új időpontot kell kitűzni.
	5. A meghívást úgy kell közölni, hogy azt az idézett a megjelenésének megkönnyítése érdekében a meghallgatást megelőzően legalább öt nappal megkapja.

## A tárgyalás

## A tárgyalás lefolytatása

* 1. A fegyelmi eljárás során ha a tényállás tisztázása érdekében szükséges, tárgyalást kell tartani.
	2. A fegyelmi tárgyalást a HFB elnöke vezeti. Az elnök ügyel a HFSZ rendelkezéseinek megtartására, a tárgyalás rendjének megóvására és gondoskodik arról, hogy az eljárásban résztvevő személyek jogaikat gyakorolhassák.
	3. A Bizottság elnöke a megjelentek számbavétele és személyazonosságuk igazolása után – ha a fegyelmi tárgyalásnak nincs akadálya – megnyitja a tárgyalást és felkéri a tanúkat a helyiség elhagyására.
	4. A HFB elnöke ismerteti a fegyelmi tárgyalás alapjául szolgáló adatokat, iratokat. Ezt követően a Bizottság meghallgatja az eljárás alá vont hallgatót, vagy annak képviselőjét. Az eljárás során lehetővé kell tenni, hogy a hallgató álláspontját, védekezését előadja, továbbá, hogy bizonyítási indítvánnyal éljen
	5. A fegyelmi eljárás alá vont hallgató meghallgatása alatt az ugyanazon fegyelmi eljárás alá vont – még ki nem hallgatott – más hallgatók, valamint a tanúk nem lehetnek jelen.
	6. Ha a fegyelmi eljárás alá vont hallgató a fegyelmi vétség elkövetését a tárgyaláson beismeri és e beismeréshez nem fér kétség, a további bizonyítást mellőzni lehet.
	7. Az eljárás alá vont hallgató illetve meghatalmazottja betekinthet az eljárás irataiba, észrevételt tehet a tárgyaláson elhangzottakra, kérdést intézhet a meghallgatott személyhez és a HFSZ szerint bizonyítási indítványt terjeszthet elő. Ha a hallgató bizonyítási kérelmét elutasítják, annak indokát a fegyelmi határozatban meg kell jelölni, kivéve, ha az kerül megállapításra, hogy a hallgató nem követett el vétséget.
	8. A tárgyalásról készült jegyzőkönyvben foglaltakat a meghallgatott személyekkel ismertetni kell és ennek megtörténte után a jegyzőkönyvet velük is alá kell íratni. A meghallgatott személy a jegyzőkönyv kiegészítését vagy helyesbítését kérheti. Az aláírás esetleges megtagadását és ennek okát a jegyzőkönyvben rögzíteni kell.

## Igazolás

* 1. Ha a hallgató az eljárás során valamely határnapot, határidőt önhibán kívül elmulasztott, igazolási kérelmet nyújthat be. A kérelmet az elmulasztott határnaptól, illetve az elmulasztott határidő utolsó napjától számított nyolc napon belül lehet előterjeszteni. Ha a mulasztás a hallgatónak később jutott tudomására, a határidő a tudomásra jutáskor, akadályoztatás esetén az akadály megszűnésének napjától kezdődik. Az elmulasztott határnaptól, illetve az elmulasztott határidő utolsó napjától számított hat hónapon túl igazolási kérelmet nem lehet előterjeszteni. A határidő elmulasztása esetén az igazolási kérelemmel egyidejűleg pótolni kell az elmulasztott cselekményt is, amennyiben ennek feltételei fennállnak. Ebben az esetben a tárgyalás megismételhető, az időközben megtett intézkedéseket, meghozott határozatot felül kell vizsgálni, hatályon kívül kell helyezni.

## Bizonyítás

* 1. Ha a tényállás tisztázása érdekében további bizonyítás válik szükségessé, a Bizottság tanút, szakértőt hallgat meg, illetve beszerzi a bizonyítékul szolgáló szükséges iratokat.
	2. A tanútól meg kell kérdezni, hogy az ügyben érdekelt vagy elfogult-e, figyelmeztetni kell az igazmondás kötelezettségére és a hamis tanúzás következményeire.
	3. A tanú meghallgatása alatt a még meg nem hallgatott tanú nem lehet jelen. Ha a tanú vallomása a fegyelmi eljárás alá vont hallgató védekezésével vagy más tanúk vallomásával ellentétes, ennek tisztázását szembesítéssel kell megkísérelni.
	4. A HFB határozatát kizárólag a fegyelmi tárgyaláson közvetlenül megvizsgált bizonyítékokra alapozhatja. Kétséget kizáróan nem bizonyított tényt a fegyelmi eljárás alá vont hallgató terhére értékelni nem lehet.

## Jegyzőkönyv, az ügyiratok kezelése

* 1. A fegyelmi tárgyalásról jegyzőkönyvet kell készíteni. A jegyzőkönyvvezetőt az eljárást elrendelő rektorhelyettes jelöli ki. A jegyzőkönyvet a Bizottság elnöke és a jegyzőkönyvvezető írja alá.
	2. A tárgyaláson elhangzottak hangfelvétel útján is rögzíthetőek. Hangfelvétel esetén legkésőbb nyolc munkanapon belül el kell készíteni az írásbeli jegyzőkönyvet. Ha a jegyzőkönyv hangfelvétel alapján készül, fel kell tüntetni a jegyzőkönyv írásba foglalásának napját, és a feleket tájékoztatni kell arról, hogy az elkészült jegyzőkönyvet mikor és hol tekinthetik majd meg, illetve mikor és hol vehetik át. Ha a jegyzőkönyv a tárgyalásról felvett hangfelvétel alapján készül, a hangfelvételt az érdekeltek azonnal visszahallgathatják, de erről a jogukról le is mondhatnak. Ezt a tényt is rögzíteni kell a jegyzőkönyvben.
	3. A jegyzőkönyv tartalmazza:
		1. az eljáró bizottság megnevezését, az ügy tárgyát és az ügyiratszámot
		2. a jegyzőkönyv készítésének helyét és időpontját
		3. a meghallgatott személy személyi adatait, lakcímét, eljárásbeli minőségét
		4. az ügyre vonatkozó lényeges nyilatkozatokat (pl. jogorvoslati nyilatkozat) és megállapításokat
		5. az ügy eldöntése szempontjából lényeges körülményeket és megállapításokat
	4. A meghallgatott személy a jegyzőkönyv kiegészítését vagy helyesbítését kérheti.
	5. Nem lehet betekinteni a határozat tervezetébe, a zárt tanácskozásról készült jegyzőkönyvbe, az államtitkot vagy szolgálati titkot tartalmazó iratba.
	6. Az ügyiratok iktatására vonatkozó szabályokat az Iratkezelési szabályzat tartalmazza. Az elkészült jegyzőkönyvet a fegyelmi iratokhoz kell csatolni.

## A nyilvánosság biztosítása

* 1. A fegyelmi tárgyalás nyilvános. Közérdekből vagy az eljárás alá vont hallgató kérésére Bizottság a hallgatóságot a tárgyalásról vagy annak egy részéről kizárhatja, illetve az eljárás adatait zártan kezelheti. A nyilvánosság biztosítása az elnök feladata.
	2. A nyilvánosság kizárása ellen a hallgató kifogással élhet, amelyet a Hallgatói Jogorvoslati Bizottság az egyetemi HÖK elnök véleményének kikérését követően 8 napon belül elbírál. Ha a nyilvános tárgyalást a hallgató kérte, a nyilvánosság a hallgató érdekére hivatkozással nem zárható ki.

## A fegyelmi határozat

## A határozat meghozatala és tartalma

* 1. A HFB a bizonyítási eljárás lefolytatása után a rendelkezésre álló bizonyítékok alapján, zárt ülésen, szavazással dönt. A bizottság a határozatát egyszerű szótöbbséggel hozza. A zárt ülésen a Bizottság elnöke, tagjai, valamint a jegyzőkönyvvezető lehet jelen.
	2. A Bizottság döntését számozott határozatba kell foglalni.
	3. Az érdemi határozat:
		1. büntetést kiszabó vagy
		2. figyelmeztetést megállapító vagy
		3. fegyelmi eljárást megszüntető határozat lehet.
	4. Nem érdemi határozatban dönt a Bizottság az eljárás felfüggesztéséről, valamint a tárgyalás elnapolásáról.
	5. Büntetést kiszabó határozatot kell hozni, ha a HFB megállapítja, hogy az eljárás alá vont hallgató fegyelmi vétséget követett el és ezért vele szemben fegyelmi büntetés kiszabását látja szükségesnek.
	6. A Bizottság megszüntető határozatot hoz, ha
		1. nem állapítható meg a hallgató vétkessége,
		2. a fegyelmi vétség elkövetése nem bizonyítható,
		3. az elkövetett cselekmény nem fegyelmi vétség vagy azt nem az eljárás alá vont hallgató követte el,
		4. a fegyelmi vétség elévült,
		5. [[3]](#footnote-3)ha az eljárás alapjául szolgáló cselekményt fegyelmi úton már véglegesen elbírálták,
		6. amennyiben a bizottság a hallgatóval szemben fegyelmi büntetés helyett figyelmeztetést alkalmaz
	7. A határozat rendelkező részének tartalmaznia kell:
		1. az eljáró bizottság megnevezését, a határozatszámot,
		2. a fegyelmi felelősségre vont hallgató nevét, személyi adatait, meghatalmazottjának nevét,
		3. az eljárás tárgyát képező fegyelmi vétség megnevezését,
		4. az alkalmazott fegyelmi büntetést és annak mértékét,
		5. a határozathozatal helyét és idejét, valamint azt, hogy a tárgyalás nyilvános volt-e,
		6. felhívást a fellebbezés lehetőségéről, az annak beadására nyitva álló határidőről és módjáról.
	8. A határozat indokolásának tartalmaznia kell:
		1. a megállapított tényállást,
		2. a bizonyítékok megjelölését és értékelését, utalni kell azokra az okokra, amelyek miatt a HFB valamely tényt nem talált bizonyítottnak, vagy amely miatt a felajánlott bizonyítást mellőzte,
		3. annak kifejtését, hogy az elkövetett cselekmény milyen vétséget valósít meg, és annak elkövetésében a hallgató mennyiben vétkes,
		4. a büntetés kiszabásánál figyelembe vett körülményeket,
		5. hivatkozást azokra a rendelkezésekre, szabályzatokra, jogszabályokra, amelyen a HFB döntése alapszik.
	9. A megszüntető határozat tartalmára a határozat tartalmára vonatkozó rendelkezések értelemszerűen irányadók azzal, hogy a HFB által elutasított bizonyítási kérelmet nem kell indokolni. A megszüntető határozatban ki kell mondani az eljárás megszüntetését és annak okát, utalni kell – erre irányuló döntés esetén – a figyelmeztetés alkalmazására, továbbá fel kell hívni a figyelmet a fellebbezés benyújtásának lehetőségére, annak határidejére és módjára.
	10. Ha a fegyelmi eljárás nem kizárással vagy nem a tanulmányok folytatásától való eltiltással fejeződik be, a büntető eljárás kapcsán tanulmányai folytatása alól ideiglenesen felfüggesztett hallgatónak módot kell adni az elmulasztott gyakorlatok, illetőleg vizsgák – hátrányok nélküli – pótlására. Erről a fegyelmi határozatban rendelkezni kell.
	11. Amennyiben a hallgató a fegyelmi felelősségét nem vitatta, elegendő egyszerűsített fegyelmi határozatot hozni. Ez az (1) bekezdésben foglaltakon túlmenően csupán az eljárás alá vont hallgató nyilatkozatát, valamint a (2)a) és (2)c) pontjait tartalmazza.

## A határozat közlése

* 1. A HFB elnöke a határozatot a tárgyaláson kihirdeti. A kihirdetés során fel kell olvasni a határozat rendelkező részét, és ismertetni kell az indokolás lényegét.
	2. A határozat kihirdetése után a HFB elnöke felhívja a fellebbezésre jogosultat jogorvoslati nyilatkozatának megtételére. A nyilatkozat jegyzőkönyvbe vétele után az elnök a fegyelmi tárgyalást berekeszti.
	3. A határozatot a kihirdetéstől számított 15 napon belül írásba kell foglalni és az érintett távollevőkkel kézbesítés útján közölni kell. A marasztaló határozatot tértivevényes küldeményként kell feladni. A fegyelmi határozatot az eljárás alá vont hallgatónak és meghatalmazottjának akkor is kézbesíteni kell, ha a határozatot velük kihirdetés útján közölték.
	4. Az írásba foglalt fegyelmi határozatot és megfelelő számú másolati példányait az eljáró Hallgatói Fegyelmi Bizottság elnöke írja alá.
	5. [[4]](#footnote-4)A végleges fegyelmi határozatot el kell küldeni az oktatási, képzésfejlesztési és tanulmányi ügyekért felelős rektorhelyettesnek, az egyetemi HÖK elnöknek, és mindazoknak az igazgatási és gazdasági szervezeti egységeknek is, amelyeknek a fegyelmi büntetés végrehajtásával összefüggésben feladataik vannak.
	6. A határozatot a kézbesítés napján közöltnek kell tekinteni, ha a kézbesítés azért hiúsult meg, mert a címzett vagy meghatalmazottja a küldeményt nem vette át (" „az átvételt megtagadta” jelzéssel érkezik vissza). Ha a küldemény a feladóhoz „nem kereste” jelzéssel érkezik vissza, az iratot – az ellenkező bizonyításig – a postai kézbesítés második megkísérlésének napját követő ötödik munkanapon kézbesítettnek kell tekinteni. Ha tértivevényes küldemény „ismeretlen”, „elköltözött” vagy „cím elégtelen” jelzéssel érkezik vissza, a HFB elnöke megkeresi a személyiadat- és lakcímnyilvántartást vezető hatóságot a hallgató lakcímének, levelezési címének vagy egyéb, a küldemény továbbításához szükséges személyes adat közlése céljából, majd az új adatok birtokában újból megkísérli a kézbesítést. Amennyiben a küldemény a személyiadat- és lakcímnyilvántartást vezető hatóság által közölt címre sem továbbítható, az intézmény további megkeresést nem folytat, az iratot a hatóság által közölt lakcímre történt kézbesítés megkísérlésének napján közöltnek kell tekinteni.
	7. A határozatot egyebekben csak akkor lehet bármely főiskolán belüli vagy külső szervnek elküldeni, ha az indokolt hivatalos kérelemmel fordul ez ügyben a HFB elnökéhez és az elnök erre az érintett hallgató egyidejű értesítése mellett engedélyt ad, kivéve az Nftv. 3. melléklet I/B. fejezete 4.pontjában felsorolt szerveknek való adat továbbítás eseteit. Amennyiben a hallgató a fegyelmi büntetés alól mentesül, erről is értesíteni kell mindazokat, akik a fegyelmi büntetést kiszabó határozatot megkapták.

## Jogorvoslat

* 1. Az első fokú érdemi határozat ellen a fegyelmi eljárás alá vont hallgató vagy meghatalmazottja a közléstől, ennek hiányában a tudomásra jutástól számított 15 napon belül jogorvoslattal (fellebbezés) élhet. A fellebbezést a Hallgatói Jogorvoslati Bizottságnak címezve, de az első fokon eljárt fegyelmi bizottság elnökéhez kell benyújtani, aki a fellebbezést az első fokú eljárás irataival együtt 3 munkanapon belül köteles továbbítani a HAJOB elnökének.
	2. A fellebbezési jogról az eljárás alá vont hallgató vagy meghatalmazottja lemondhat.
	3. [[5]](#footnote-5)A fellebbezésnek a határozatban foglalt rendelkezések végrehajtására halasztó hatálya van. Ha a fellebbezésre jogosult a határozatnak csak valamely része vagy rendelkezése ellen él fellebbezéssel, a határozatnak a fellebbezéssel nem érintett része véglegessé válik .
	4. A fellebbezést a Hallgatói Jogorvoslati Bizottság (HAJOB) bírálja el. A HAJOB eljárására vonatkozó szabályokat a Hallgatói követelményrendszer jogorvoslatra vonatkozó része tartalmazza.

## A határozat véglegessé válása[[6]](#footnote-6)

* 1. Ha a hallgató vagy meghatalmazottja a határozat ellen nem élt jogorvoslattal, akkor az első fokú határozat a fellebbezési határidő leteltét követő naptól kezdve végleges. Ha a fellebbezésről lemondtak, a határozat akkor válik véglegessé, amikor a lemondást a HFB előtt bejelentik.
	2. A végleges határozat végrehajtható.

## A határozat kijavítása

* 1. A Bizottság a kihirdetett határozatát nem változtathatja meg.
	2. A HFB névcsere, hibás névírás, számhiba, helyesírási hiba vagy más elírás esetén a határozat kijavítását határozattal hivatalból bármikor elrendelheti. A kijavításnál a HFB a hallgató meghallgatása nélkül is határozhat.
	3. A határozat kijavítását a kijavított határozatra is fel kell jegyezni. Ha a határozatot már kézbesítették, a kijavított határozatot is kézbesíteni kell.
	4. A kijavítás tárgyában hozott határozat ellen fellebbezésnek csak akkor van helye, ha az a rendelkező részre vonatkozik.
	5. A kijavítás iránt előterjesztett kérelemnek a határozat elleni fellebbezésre és a határozat végrehajtására halasztó hatálya nincs.

## Mentesülés

## Mentesülés a fegyelmi büntetés alól

* 1. A hallgatót kérelmére a HFB a fegyelmi büntetés letöltése előtt – feltéve, hogy a hallgató időközben újabb fegyelmi vétséget nem követett el – határozatban mentesítheti a kiszabott büntetés fennmaradó része alól.
	2. A mentesítési eljárásra a fegyelmi eljárásra vonatkozó szabályokat kell megfelelően alkalmazni.
	3. A határozat ellen az általános szabályok szerint van helye jogorvoslatnak.

## Mentesülés a fegyelmi büntetés hátrányos következményei alól

* 1. A hallgató a fegyelmi büntetéshez fűződő hátrányos következmények alól – kérelem és erre vonatkozó határozat nélkül – mentesül:
		1. [[7]](#footnote-7)az 5.§ (1)a) és 5.§ (1)b) pontjában foglalt fegyelmi büntetés esetén a határozat véglegessé válásától számított 5 hónap elteltével
		2. az 5.§ (1)c) és 5.§ (1)d) pontjában foglalt fegyelmi büntetés esetén a határozatban kiszabott időtartamú büntetés lejártát követő 5 hónap elteltével
		3. az 5.§ (1)e) pontjában foglalt fegyelmi büntetés esetén az eltiltás lejártát követő 6hónap elteltével
	2. [[8]](#footnote-8)Az 5.§ (1)f)pontjában foglalt fegyelmi büntetések esetén az eljáró bizottság – a volt hallgató kérelmére – mentesítő határozatot hozhat, feltéve, hogy a fegyelmi határozat véglegessé válásától legalább két év eltelt és a volt hallgató a fegyelmi vétség elkövetése óta – az Egyetem tudomása szerint – nem tanúsított olyan magatartást, ami fegyelmi vétséget valósítana meg.
	3. A hallgatót kérelmére a HFB az (1) és (2) bekezdésekben foglalt határidők lejárta előtt is mentesítheti fegyelmi büntetés hátrányos következményei alól.
	4. Az utólagos mentesítés feltételeinek megléte esetén a kérelmet átvett illetékes személy (szerv képviselője) szóban intézkedik a fegyelmi büntetés törléséről, a nyilvántartásból (számítógépes) történő kivételéről.
	5. A juttatás (kedvezmények) újra folyósítására a Tanulmányi és Oktatásszervezési Osztály ad utasítást a Gazdasági és Műszaki Főigazgatóságnak. Az elmaradt juttatás utólag semmilyen jogcímen nem pótolható.

## 2. rész

## A kártérítési felelősség

## A kártérítési felelősség köre

* 1. A hallgató a tanulmányi kötelezettségeinek teljesítésével, diákotthoni, kollégiumi magatartásával összefüggésben a főiskolának, diákotthonnak, kollégiumnak, illetőleg a gyakorlati oktatásban, szakmai gyakorlaton való részvétel során a foglalkoztatónak, gyakorlati képzés szervezőnek jogellenesen okozott kárért, az Nftv., a HFSZ rendelkezései szerint kártérítési felelősséggel tartozik. Mentesül a felelősség alól a károkozó, ha bizonyítja, hogy magatartása nem volt felróható.
	2. Az egyetem, illetve a gyakorlati képzés szervezője a hallgató tanulmányaival összefüggésben a hallgatónak okozott kárért az Nftv. és a HFSZ rendelkezései szerint kártérítési felelősséggel tartozik.
	3. A felelősség egyéb kérdéseiben a Ptk. kártérítésre vonatkozó szabályait kell alkalmazni.

## A kártérítés mértéke

* 1. Gondatlan károkozás esetén a hallgató felelőssége korlátozott. A kártérítés mértéke nem haladhatja meg a károkozás napján érvényes legkisebb kötelező munkabér (minimálbér) egyhavi összegének 50 százaléka.
	2. Szándékos károkozás esetén a hallgató a teljes kárt köteles megtéríteni. Teljes kártérítési felelősséggel tartozik a hallgató azokban a dolgokban bekövetkezett hiányért, amelyeket jegyzékkel, vagy átvételi elismervénnyel, visszaszolgáltatási, vagy elszámolási kötelezettséggel vett át, és amelyeket állandóan őrizetben tart, kizárólagosan használ, vagy kezel, valamint a diákotthon berendezési, felszerelési tárgyaiban okozott kárért. Mentesül a felelősség alól, ha a hiányt elháríthatatlan ok idézte elő.
	3. Ha több hallgató közösen okoz kárt, felelősségük a főiskolával szemben egyetemleges, egymással szemben pedig magatartásuk felróhatóságuk arányában oszlik meg. A kár a károkozók között egyenlő arányban oszlik meg, ha magatartásuk felróhatóságának arányát nem lehet megállapítani.
	4. 10.000 Ft feletti kártérítés esetén a hallgató maximum 5 hónapi részletfizetési lehetőséget kérhet. A részletfizetés tárgyában az eljárás lefolytatására jogosult HFB dönt.
	5. Az Egyetem illetve a gyakorlati képzés szervezője a hallgatónak a hallgatói jogviszonnyal, gyakorlati képzéssel összefüggésben okozott kárt a Ptk. rendelkezései szerint köteles megtéríteni, azzal a kiegészítéssel, hogy az Egyetem, illetve a gyakorlati képzés szervezője a felelőssége alól csak akkor mentesül, ha bizonyítja, hogy a kárt a működési körén kívül eső elháríthatatlan ok idézte elő. Nem kell megtéríteni a kárt, ha azt a károsult elháríthatatlan magatartása okozta.

## A kártérítési eljárásban részt vevő személyek és testületek

* 1. A kártérítési eljárásban részt vevő személyek a testületek:
		1. a HFB
		2. HAJOB
	2. A kizárásra a fegyelmi eljárásra vonatkozó szabályokat kell megfelelően alkalmazni.
	3. A kártérítési jogkört első fokon a HFB gyakorolja, azzal, hogy az eljárást a kancellár írásban rendeli el.
	4. A HFB minden esetben kikéri a gazdasági igazgató véleményét. Amennyiben a károkozás bármelyik fél részéről a gyakorlati képzés keretében történik, úgy a foglalkoztató bevonása kötelező.

## Egyszerűsített kártérítési eljárás

* 1. A hallgató meghallgatása nélkül lehet elsőfokú kártérítési határozatot hozni (egyszerűsített kártérítés) azokban az esetekben, amikor a hallgató az elszámolásra és visszaszolgáltatási kötelezettséggel átvett tárgyakban okozott kárért az egyetemi szabályzatban előre meghatározott kártérítési összeget köteles megtéríteni (pl. elveszett könyvtári könyvért, sport felszerelési tárgyért stb.). A hallgató azonban ebben az esetben is élhet jogorvoslati jogával. Ugyancsak egyszerűsített kártérítést kell alkalmazni a kötelező munkabér (minimálbér) egyhavi összegének ötven százalékát meg nem haladó kár esetében, ha a hallgató a károkozást és annak mértékét a kárról felvett jegyzőkönyvben elismeri.

##  A kártérítési eljárás

* 1. A hallgató által okozott, a HFSZ-ben meghatározott kárról – amennyiben az nem minősül egyszerűsített kártérítési eljárásnak – a károkozás helyén jegyzőkönyvet kell felvenni. Ezt a kárt okozó hallgatóval is alá kell íratni olyan nyilatkozattal, amely tanúsítja, hogy elismeri-e a károkozás tényét, a kár összegét és vállalja-e a kár határidőre történő megtérítését. Ilyen tartalmú hallgató által aláírt jegyzőkönyv esetén, amennyiben a hallgató határidőre nem fizeti ki a kártérítés összegét, tárgyalás tartása, a hallgató meghallgatása nélkül határozat hozható. A határozatban elrendelhető a kártérítési összeg, mint tartozás NEPTUN rendszerbe történő bejegyzése. Amennyiben a hallgató a károkozás tényét, vagy megítélését vitatja, úgy ezt kell a jegyzőkönyvben rögzíteni. A vizsgálat keretében a HFB kivizsgáltatja az ügy körülményeit ennek keretében meghallgatja a hallgatót.
	2. A hallgató általi károkozás esetén a hallgató vétkességét, a kár bekövetkeztét, annak mértékét az egyetemnek, illetve a gyakorlati képzés szervezőjének, az egyetem, illetve a gyakorlati képzés szervezője általi károkozás esetén a hallgatónak kell bizonyítania.
	3. A vizsgálat eredményét a HFB véleményezésre elküldi a gazdasági igazgatónak, aki javaslatot tesz a döntésre.
	4. A HFB a rendelkezésre álló iratok alapján, valamint a gazdasági igazgató és egyéb szakértők véleményét figyelembe véve a kártérítési felelősség tárgyában határozatban dönt.
	5. Az eljárást egy hónapon belül le kell folytatni. Kivételes esetben, ha az ügy elbírálása ezt szükségessé teszi, a határidőt a HFB további 15 nappal meghosszabbíthatja.
	6. A hallgatót ért kár megtérítését a HFB a gazdasági igazgató véleményének meghallgatása után írásban rendeli el. Ebben részletesen le kell írni a kár jellegét, keletkezésének körülményeit becsült vagy – ha ez ismert – valóságos értékét.

## A kártérítési határozat

* 1. A kártérítési határozatnak – a fegyelmi határozatról rögzítetteken túlmenően – tartalmaznia kell:
		1. az okozott kárt,
		2. a megállapított kártérítés összegét,
		3. az esetleges részletfizetési lehetőségét.
	2. A határozat közlésére a fegyelmi eljárásnál meghatározottakat kell megfelelően alkalmazni azzal, hogy a határozatot a Kancellárnak is meg kell küldeni.

## Jogorvoslat

* 1. Az elsőfokú határozat elleni jogorvoslatra a fegyelmi eljárásnál meghatározottakat kell megfelelően alkalmazni azzal, hogy a jogorvoslati eljárásról a Kancellárt értesíteni kell.

1. módosította a Szenátus a 194/2017. (VIII.30.) számú határozatával [↑](#footnote-ref-1)
2. módosította a Szenátus a 14/2018. (II. 15.) számú határozatával [↑](#footnote-ref-2)
3. módosította a Szenátus a 14/2018. (II. 15.) számú határozatával [↑](#footnote-ref-3)
4. módosította a Szenátus a 14/2018. (II. 15.) számú határozatával [↑](#footnote-ref-4)
5. módosította a Szenátus a 14/2018. (II. 15.) számú határozatával [↑](#footnote-ref-5)
6. módosította a Szenátus a 14/2018. (II. 15.) számú határozatával [↑](#footnote-ref-6)
7. módosította a Szenátus a 14/2018. (II. 15.) számú határozatával [↑](#footnote-ref-7)
8. módosította a Szenátus a 14/2018. (II. 15.) számú határozatával [↑](#footnote-ref-8)